《谢宣城朱长官》
宋代·释居简

飞来何处山，秀整连凤池。绝胜一锄地，天地不得私。

朣朣斗牛间，明玉生华滋。凛姿岁寒后，萧洒观孙枝。

出宰山水县，小谢城东陲。琴瑟日在御，箠楚不苟施。

春风河阳花，次第芳菲菲。屈指九十日，日日把酒卮。

玉山不须扶，百里皆酣嘻。行扳星辰履，颉颃丛霄蜚。

故家厚培㙲，衮绣看传衣。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。